TRENČÍN. Havarijný stav niektorých úsekov ciest v obciach starostovia zdôvodňujú nedostatkom rozpočtových prostriedkov. Aj predseda TSK Pavol Sedláček vidí problematické, ak sa má obec s napríklad osemstotisícovým rozpočtom pustiť do projektu za päť miliónov. Starostovia upozorňujú aj na problém vlastníctva pozemkov pod cestami, pretože žiadateľ projektu o prostriedky musí byť vlastníkom pozemku.
Ako však hovorí Sedláček, zámerom vlády aj legislatívy je, aby stačilo preukázať vlastníctvo iba zvršku cesty a nebolo vlastníctvo pozemku podmienkou pre projekty. Dúfa, že pripravovaný zákon pomôže a nájde spôsob ako vysporiadať pozemky.
Cesty druhej a tretej triedy spravuje Trenčiansky samosprávny kraj. V tomto roku vyčlenil na opravu rovných sto miliónov korún. Najväčšou investičnou akciou v okrese Trenčín bude oprava cesty tretej triedy v Trenčianskych Stankovciach v dĺžke jeden a pol kilometra za takmer desať miliónov korún. Župa plánuje opraviť aj cesty v Dolnej Súči, Dúbrave, Trenčianskej Teplej, cesty tretej triedy v Starej Turej a okolí, z Myjavy do Košarísk, viac ako kilometer cesty z Vrzavky do Cetune a ďalšie.
"My rekonštruujeme aj teraz a nepreukazujeme vlastníctvo pozemku," uvádza. Podľa neho zdokladovať vlastníctvo je dlhodobý problém, ktorý sa nebude dať ľahko vyriešiť. "Najskôr bude treba urobiť nové geometrické zameranie všetkých pozemkov," poznamenal predseda Sedláček.